Folketing
2006-11-10

Faktum er, at når man lægger en automatik ind i et lovforslag, er det selvfølgelig, fordi den skal bruges, og derfor bliver efterlønsalderen de facto 63 år; det fremgår også af lovforslaget. Men det får vi jo lejlighed til at diskutere videre på tirsdag. Der er lige en enkelt lille ting, som jeg godt vil have hr. Thomas Adelskov til at uddybe, og det er den fortrydelsesret, der ligger i forslaget. Hvis man gør brug af en fortrydelsesret, bliver det, man har gjort, normalt annulleret, og så er man tilbage ved scratch. Men er det ikke rigtigt forstået, at hvis man bruger fortrydelsesretten her, er det jo ikke sådan, at man får den fulde efterløn? Hvis man bruger retten, får man gradvis en dårligere og dårligere efterløn, og det betyder, at de, der måske ikke har haft økonomi til det som unge og derfor er kommet lidt for sent i gang, ikke har nogen mulighed for at komme på fuld efterløn, men får en tilsvarende dårligere efterløn. Jeg mener sådan set, at fortrydelsesretten måske har en begrænset reel værdi med den udformning, den har, men jeg håber da, at det kan laves om under behandlingen af lovforslaget. (130) (Kort bemærkning).